ΤΕΛΕΥΤΑΙΑ ΕΝΗΜΕΡΩΣΗ : 16:46



Η ΕΕ θα δώσει κονδύλια στην Ελλάδα για την ανθρωπιστική κρίση, δήλωσε πριν από λίγο από τις Βρυξέλλες ο πρόεδρος της Κομισιόν, Jean Claude Juncker.



Ειδικότερα, σε δηλώσεις του μετά την ολοκλήρωση της διήμερης Συνόδου Κορυφής στις Βρυξέλλες ο κ. Juncker σημείωσε, μεταξύ άλλων, ότι η Ευρωπαϊκή Ένωση θα διαθέσει 2 δισ. ευρώ στην Ελλάδα για την ανθρωπιστική κρίση, την ανάπτυξη και την ανεργία, καθώς και ότι η Κομισιόν έχει ήδη συστήσει ομάδα αξιωματούχων που θα βοηθήσουν την Ελλάδα να απορροφήσει τα κονδύλια αυτά.



"Η Ευρωπαϊκή Ένωση έχει έτοιμα 2 δισ. ευρώ για την Ελλάδα προκειμένου να τα χρησιμοποιήσει σε έργα που θα τονώσουν την δυναμική οικονομικής ανάπτυξης της χώρας, θα μειώσουν την ανεργία των νέων και θα βοηθήσουν τους φτωχούς πολίτες", δήλωσε χαρακτηριστικά ο Ευρωπαίος αξιωματούχος.



Ωστόσο, κοινοτικές πηγές διευκρινίζουν ότι δεν πρόκειται για νέα κεφάλαια, αλλά για προσπάθεια επιτάχυνσης της απορρόφησης υφιστάμενων κονδυλίων από τα δυο ΕΣΠΑ και από άλλες πηγές.



Merkel: Η Ελλάδα μπορεί να εκταμιεύσει πιο νωρίς χρήματα



Η Γερμανίδα Καγκελάριος, στις δηλώσεις της μετά από το πέρας της Συνόδου Κορυφής στις Βρυξέλλες, δήλωσε πως η Ελλάδα μπορεί να εκταμιεύσει πιο νωρίς χρήματα εάν η λίστα με τις μεταρρυθμίσεις λάβει το «οκ» από το Eurogroup αναφορικά με την εφαρμογή των «prior actions».



Υποστήριξε ωστόσο ότι μεγάλο τμήμα αυτών των προτεινόμενων μεταρρυθμίσεων, θα πρέπει ήδη να επικυρωθούν από την βουλή.



Πρόσθεσε ακόμη ότι με τον Έλληνα πρωθυπουργό, Αλ. Τσίπρα, την Δευτέρα στο Βερολίνο θα συζητήσουν την ελληνική ατζέντα των μεταρρυθμίσεων, κάτι που είναι το επόμενο βήμα, να παρουσιαστούν δηλαδή οι μεταρρυθμίσεις, που θα εξεταστούν από τους θεσμούς.



Το σημαντικό είναι, τόνισε, τα ελληνικά μέτρα να είναι οικονομικά βιώσιμα.



Πρόσθεσε ακόμη ότι η Ελλάδα πρέπει να «τηρήσει κάθε μία παράγραφο» από την συμφωνία του Φεβρουαρίου για την επέκταση του προγράμματος διάσωσης με την ευρωζώνη. Ωστόσο, επισημαίνει πως εάν ο πρωθυπουργός Αλ. Τσίπρα έλθει με αντίστοιχες μεταρρυθμίσεις, αυτές θα εξεταστούν.



«Μετράει κάθε παράγραφος της συμφωνίας», δήλωσε η Merkel, προσθέτοντας ότι το επόμενο βήμα για την επίλυση της ελληνικής κρίσης, ήταν ο Αλ. Τσίπρας να παρουσιάσει μια λίστα με ολοκληρωμένες μεταρρυθμίσεις στις επόμενες ημέρες.



Μάλιστα, τόνισε πως η Ελλάδα θα μπορούσε να έλθει με νέες προτάσεις για μεταρρυθμίσεις σε θέματα όπως το συνταξιοδοτικό ή η φορολόγηση, «από τη στιγμή που έχουν την ίδια επίδραση» με τις ισχύουσες δεσμεύσεις, καθώς και ότι αυτό θα το αξιολογούσαν τα ευρωπαϊκά θεσμικά όργανα.



Νωρίτερα, σε δημοσίευμά του με τίτλο "Γερμανία: Δεν υπάρχει συγκεκριμένη ημερομηνία να παραδώσει η Ελλάδα τη λίστα μεταρρυθμίσεων" το Capital.gr μετέδιδε:



Η γερμανική κυβέρνηση δεν αναμένει από τον Έλληνα πρωθυπουργό Αλ. Τσίπρα να φέρει το νέο λεπτομερές σχέδιο μεταρρυθμίσεων μαζί του όταν επισκεφθεί την Γερμανίδα Καγκελάριο Angela Merkel στο Βερολίνο αυτή τη Δευτέρα.



«Δεν υπάρχει ημερομηνία, ούτε αυτή τη Δευτέρα, στην οποία πρέπει να παρουσιαστεί η λίστα με τις μεταρρυθμίσεις, αλλά αυτές οι προτάσεις μεταρρυθμίσεων πρέπει ασφαλώς να παρουσιαστούν σχετικά σύντομα», τόνισε η Christiane Wirtz σε συνέντευξη Τύπου σήμερα.



Πρόσθεσε ακόμη ότι η συμφωνία του Eurogroup της 20ης Φεβρουαρίου, παραμένει η βάση για τις συζητήσεις περαιτέρω μέτρων για την Ελλάδα.



Διαβάστε ακόμη:



* Β. Φάιμαν: Να μην περιμένουν κάποιοι να αποτύχει η Ελλάδα